
श्रीरामानन्द यशावली 


अथ श्रीरामानन्द यशावली प्रारम्भः 
श्लोकाः - 


रामं कोमलश्यामसुन्दरतनुं पीताम्बरालंकृतम्‌ 
कोटीन्द्वर्कप्रकाशमानममलं राजीवनेत्रं विभुम्‌ । 
कैशोरें द्विभुजं धनुःशरधरं श्रीसीतया संयुतम्‌ 
वन्देऽहं भरतादिबन्धुसहितं राजाधिराजं परम्‌ ॥१॥ 


फुल्लश्यामसरोजसुन्दरदृशीं सौंदर्यसद्वैभवाम्‌ 
भास्वत्कोटितनुप्रभां स्वजनहृद्धान्तापहां तापहाम्‌ । 
सीतां कोटिशरच्छशिछवियुतां श्रीरामपार्श्चैस्थिताम्‌ 
वन्देराघवराजपट्टमहिषीं माधुर्यसीमामुखीम्‌ ॥२॥ 


रामानन्दमहं वन्दे श्रीरामांशाऽवतारकम्‌ । 
आचार्याणां शिरोरत्नं मंत्रराजप्रचारकम्‌ ॥३॥ 


वन्दौं सीताराम, भरत लखण रिपुहन सहित । 
सरयू अवध सुधाम, सकल संत हनुमंत गुरु ॥१॥ 
वन्दौं देव गणेश, भक्ति भारती शिव शिवा । 
रामायण श्रुति शेष, कुम्भजादि मुनि राम रत ॥२॥ 
जय जगजलधिजहाज, भक्ति प्रपत्ति सुनिधि भरित । 
श्रीसम्प्रदा दराज, कर्णधार आचार्य जय ॥३॥ 


एक समय कुम्भज ऋषिराजू । करि प्रभात हवनादि सुकाजू ॥ 
बैठे आश्रम शिष्यन पाहीं । रामतत्व उपदेश कराहीं ॥ 
मुख्य शिष्य तेहि समय सुहाये । आय सुतीक्षण पद शिरनाये ॥ 
बैठे गुरु सम्मुख कर जोरी । पर उपकार कृपामति बोरी ॥ 
होनहार कलिमहेँ नर जानी । अल्पायुषी अधम अभिमानी ॥ 
विषयविलीन विमुख रघुवीरा । सब विधि बुडे भवनिधि नीरा ॥ 
तिन सुखकारण तारण काजू । पूछे परम उपाय जहाजू ॥ 
सुनिय सिन्धु शोषक मम स्वामी । करुणाकर सर्वज्ञ अरामी ॥ 
कलियुग नर ह्वै हें अति मूढा | वेद विमुख पातक आरूढा ॥ 
तिनकर जेहि उपाय कल्याणा । होइ कहिय सोइ कृपा निधाना ॥ 
सुनत अगस्त्य सुतीक्षण वाणी । धर्म प्रश्न परमारथ सानी ॥ 
आखर अल्प अर्थ विस्तारा । भे प्रसन्न मन मुदित उदारा ॥ 


दो० - 
बोले वचन सुतीक्षणहिं, अति सराहि सुख पाय | 
पर उपकारी कलशभव, शिष्य हियहिं हर्षाय ॥१॥ 
धन्य सुतीक्षण धन्य तुम, पर उपकार प्रवीण । 
कीन्ह प्रश्न अतिशुचि सुखद, कारक कलिमल क्षीण ॥२॥ 


कहीं सुनहु इतिहास सुहावा । जो सनकादिक मोहि सुनावा ॥ 
बड़भागी सुनिवर मतिभारी । विधिसुत नारद जग उपकारी ॥ 
लोक विलोकि लोग अंघलीना । वेद विमुख विमूढ बहु दीना ॥ 
तब चिन्तत तिनकर कल्याणा । दिव्यधाय गे मुनि मतिमाना ॥ 
तहाँ महा सिंहासन माहीं । बैठे प्रभु शिर छत्र सुछाहीं ॥ 
सिद्धिन सहित सिद्धि अवतंसा । वेद वन्दि वपु करत प्रशंसा ॥ 
सकल वरायुध वरतनु धारे । सेवहिं भवर पारषद प्यारे ॥ 
दिव्य विभूषण वसन सम्हारे । निज निज सेवा लिये सुखारे ॥ 
श्याम कामशत सुभग कृपाला । उर भुज राजिव नयन विशाला ॥ 
नख शिख दिव्य विभूषण भ्राजें । दिव्य दुकूल पीत अति राजें ॥ 
वाम भाग वामा अभिरामा । शोभित सारस नयनी शयामा ॥ 
युगल किशोर अखंड अनूपा । राजत सच्चित आनेंद रूपा ॥ 


दो०- 
अस आसीन अशेष जग कारण करुणाधाम । 
नारद नयन निहारी छवि, कीन्हेउ दंड प्रणाम ॥३॥ 
करि प्रणाम कर जोरि तन पुलकित गद्द वैन । 
करन लगे अस्तुति अमल, नेह नीर भरि नेन ॥४॥ 


जय जगयोनि अयोनि अनूपं । विभु अव्यक्त व्यक्त तर रूपं ॥ 
नमो अनन्त स्ववश अविकारी । भव संभव पालन लयकारी ॥ 
जय जप प्रभु परमातम स्वामी । रहित आदि मध्यान्त अरामी ॥ 
प्रभो विश्ववपु विश्व सुबन्धो । जय विश्वम्भर करुणा सिन्धो ॥ 
नाथ जीव पातक रत भारी । परे घोर संसार मझारी ॥ 
भ्रमत अमित कर्मन वश परिके । सहत दुसह दुख बहुतनु धरिके ॥ 
धर्म विमुख आलस आधीना । विषय विवश मानस अतिदीना ॥ 
सुखहित करहिं उपाय अनेका । लहहिँ न लेशह सुख लब एका ॥ 
ते केहि युक्ति मुक्ति सुख सोवें । केहि विधि धर्म निरतमति होवें ॥ 
कृपासिंधु सोइ करिय उपाई । जेहि बिधि जीवन कर दुख जाई ॥ 
कहे धर्म वेदादिक माहीं । कष्ट साध्य नर करत सो नाहीं ॥ 
ताते अतिशय सुगम उपाऊ | कहहच नाथ निज भक्ति बढाउ ॥ 


दो० - 
वन्धन विविध विनाशकर, जीव मुक्ति दातार । 
जग रक्षक अस धम के, तुमहि बतावन हार ॥५॥ 
सुनि शुचि नारद की विनय, विहँसि वदन वर वैन । 
प्रीति सहित रसरङ्गमणि, बोले राजिव नैन ॥६॥ 


सुनिये मुनिवर अति बड़भागी। कहत आप जो जगहित लागी ॥ 
सो प्रथमहिँ हम मन गुणिराखा । करब तुम्हार पूर अभिलाषा ॥ 
भरतखंड मंडित अनुरागा । तेहि मधि तीरथ राज प्रयागा ॥ 
प्रथित पुण्यथल वेदन माहीं । लेब अंश अवतार तहांहीं ॥ 
तुमहिं आदि निज नित्य समीपी । परिकर प्रेम प्रभाव प्रदीपी ॥ 
अवतीरण होई सबन समेता । युक्ति प्रचारब मुक्ति सुहेता ॥ 


जो भव वक्र चक्र शमनीया । वर्धक भाव भक्ति रमणीया ॥ 
सुगम सुसाधन बोध विधायक । सुखद धर्म पथ परम सहायक ॥ 
वेद शास्त्र वेदान्तन सारा । शुचि सन्तन आचरित अचारा ॥ 
तँह तुम सब अवतरि शुभदेशा । करिहौ मम मारग उपदेशा ॥ 
जे गहिहें मम सत्पथ प्राणी | भक्ति समेत परमहित जानी ॥ 
ते बिनु श्रम संशय सुख खानी । लहिहें सुगति सुधारस सानी ॥ 


&द०- 
सानी सुधारस नाथ वाणी सुनि सुमुनि नारद तहां । 
आनन्द-अम्बुधि मग्न मानस मिटि गये संशय महा ॥ 
बह प्रेम-अंबु-प्रवाह अंचक वपुष पुलिकावलि छई । 
अनुभक्त दृढव्रत हरि-वचन अभिलाष उर पूरण भई ॥१॥ 
पुनि जोरि कर कृतकृत्य श्रीपति पद पदुम शिर नाइके । 
परधाम ते गवने परममुद छाय आयसु पाइकै ॥ 
सुर ब्रह्मलीन बजाय वीण सुगाय रघुवर गुण पगे। 
पूजित सुरासुर विधि-सुवन मुनि लोक तिहुँ विचरन लगे ॥२॥ 


सो०- 
गवने देवऋषीश तब सुरमुनि वंदित मुदित । 
वसत रमत जगदीश दिव्यधाम रामासहित ॥४॥ 
करत जीव उद्धार, हरि नारद संवाद यह । 
भयो यथा अवतार, सुनहु सुतीक्षण सो चरित ॥५॥ 


जब गत द्वापर पुण्य निधाना । गे निजलोक कृष्ण भगवाना ॥ 
तब प्रवेश कीन्हो कलिकाला । अधरम-वर्धक कठिन कराला ॥ 


भे पातक रत सव नर नारी । शौच अचार रहित अविचारी ॥ 
विमुख सुगति साधन-पथ नाना । निन्द्य मन्दमति पशुन समाना ॥ 
अल्पायुष सुखरहित अभागी । विषयी सन्त-संग परित्यागी ॥ 
बाढे जे नास्तिक चहु ओरी । तिन कहूँ जीति बाद बरजोरी ॥ 
आचारज श्रुतिमत-विज्ञाता । भगवत-धर्म सदा सुखदाता ॥ 
थापन यदपि किये जगमाहीं । पै नहिं बढत देखि तिनकाहीं ॥ 
तब हरि कृपा-सिंधु भगवाना । सत्यवचन कारक निज-बाना ॥ 
बढ़त विलोके अति कलिकाला । दुख दुर्मतियुत जीव बेहाला ॥ 
सुमिरि प्रथम निज गिरा उदारा । तब मन कीन्ह लेन अवतारा ॥ 
विधि नारद आदिक अनुगामी । सबहिं दिये अनुशासन स्वामी ॥ 


दो०- 
चारिसहस शत चारि भो, गत कलिकाल मलीन । 
तेहि अवसर नरलोक हरि, निवसनहित चित दीन ॥७॥ 
गङ्ग यमुन संगम जहां, तीरथ-राज प्रयाग । 
पुण्यरूप जेहि पूजहीं, देव सहित अनुराग ॥८॥ 


तहां महाभागी अनुरागी । कान्यकुब्ज द्विजजाति अंदागी ॥ 
पुण्यसदन शुभ नाम सुकर्मा । भक्तियोगयुत रत निजधर्मा ॥ 
नाम सुशीला तिनकी नारी । मनहुँ अदिति कश्यपकी प्यारी ॥ 
तासु हिये हरि कीन्ह निवासा । विगत भये पूरण दशमासा ॥ 
आयो माघ अमोघ पुनीता । पक्ष असित साते रवि प्रीता ॥ 
नखत सुचित्रा चारु विचित्रा । सिद्धयोग युत परम पवित्रा ॥ 
प्रभु प्रगटन कर अवसर जानी । सब ग्रह योग भये शुभ थानी ॥ 
विमल सलिल निर्मल नभ आसा । शुचि संतन मन मोद हुलासा ॥ 


मधुर बयारि बहै सुखदेनी । दुग्धधार चलि ललित त्रिवेणी ॥ 
सातदण्ड दिन आयो जबहीं । कुंभ लग्न संभव भइ तबहीं ॥ 
प्रगटे रवि इव करुणा-कन्दा । संत सरोजन प्रद आनन्दा ॥ 


दो०- 
जग निवास जगदीश हरि, जगत्‌ शरण दातार । 
जनरक्षण-प्रण-दक्ष अति, लीन्ह मनुज-अवतार ॥९॥ 


छंद- 
अवतरे परेशा मनहुँ दिनेशा सुत द्विजेश तनुधारी । 
पूजित शिव शेषा शुभ उपदेशा तारकमंत्र-प्रचारी ॥ 
कलिकलुष-विनाशी प्रेमप्रकाशी सुखराशी दुखहारी । 
प्रभु इच्छाचारी स्ववशविहारी जगजीवन-उपकारी ॥३॥ 
रक्षक श्रुतिसेतू सत्कुलकेतू वंदित सदा अमाना । 
निगमादि सुगीता चरित पुनीता भवभय शमन निदाना ॥ 
सुरसेवितचरणा चातुरवर्णा शरणद कृपानिधाना । 
प्रद मणिरसरङ्गहिँ सियवरसङ्ग हिं प्रेमभक्ति-वरदाना ॥४॥ 


दो०- 
अंघघालक गो सन्त द्विज, पालक कृपा अगार । 
बालक वपु रोवन लगे, खलन रुलावनहार ॥१०॥ 


सुनि मृदुवदन रुदन सब नारी । गाइ उठी सोहिलो सुखारी ॥ 
तब द्विजवर मन मोद अगाधा । किये कर्म नांदीमुख श्राधा ॥ 
दिये बहुत सम्पदा लुटाई । बजन लगी आनन्द-बधाई ॥ 


द्विज-जाया सजि मंगल थारा । आईं सब द्विजराज अगारा ॥ 
करहिं निछावर देहिं अशीशा । चिरजीवहु सुत हे जगदीशा ॥ 
भो अस जन्म-महोत्सव भारी । किये छठे दिन छठी सुखारी ॥ 
होत गान आनन्द बधावा । बरहों नामकरण दिन आवा ॥ 
ज्ञाता गणक पुरोहित आये । विधिसम जन्मपत्र लिखि लाये ॥ 
मंगल कर्म सविधि करवाये । रामानन्द सुनाम सुनाये ॥ 
लखि लक्षण अद्भुत अनुरागे । फल कुंडली सुनावन लागे ॥ 
सुनहु द्विजेश सुकृत परिपाके । सकल विलक्षण लक्षण याके ॥ 
होइहे अति आयुषी अरोगी । आचारज लक्षणयुत योगी ॥ 


दो०- 
विशद वेद वेदान्त सत्‌, शास्त्र समेत पुराण । 
ज्ञाता वक्ता धर्म को, कर्ता कर्म महान्‌ ॥१९॥ 
कीरतिमान उदार अति, ज्ञानवान गुणवान। 
नीतिमान मतिमान पुनि, ह्वै हैं यशी निदान ॥१२॥ 


धर्म-सेतु-रक्षक उपकारी । भवनिधि बूडत जीव उधारी ॥ 
वैष्णव धर्म सदा उपदेशी । राम भक्त पर प्रेम विशेषी ॥ 
पूज्य सबहिं प्रिय इन्द्रियजेता । जगद्गुरू मुनि शील-निकेता ॥ 
चारिउ वर्ण इतर जिय-जाला । शरणद सब पर परमकृपाला ॥ 
समदरशी विरक्त श्रीमन्ता । सत्‌ संप्रदा विवर्धनवन्ता ॥ 
आनन अम्बुज सदा प्रसन्ना । अमित दिव्य लक्षण सम्पन्ना ॥ 
कॅह लगि गुणगण कहैं द्विजेशा | तव सुत भयो मनहुँ परमेशा ॥ 
सुनि सुत-गुण दंपति द्विजराजा । भये मुदितमन सहित समाजा ॥ 
दिये दान बहु मान समेता । गये पुरोहित आशिष देता ॥ 


नित नव मंगल द्विजवर गेहा । लालत सुवनहिँ सहित सनेहा ॥ 
अन्नप्राशनी आदि उछाहा । करत भये सादर द्विजनाहा ॥ 


दो० 
यहि विधि रामानन्द प्रभु परम प्रेम आधीन । 
सब शिशुलीला ललित करि, मातुपितहिँ सुखदीन ॥१३॥ 
पांच वर्ष बीते विमल, जबही बाल विनोद । 
किये द्विजाति स्वजातियुत, मुंडन मंडित मोद ॥१४॥ 


तब ले बहु महिसुर-सुत संगा । वीथिन विचरहि बाल उमंगा ॥ 
खेलहिं मिले बालकन माहीं । रघुवर लीला ललित कराहीं ॥ 
जस लखि प्रभु पूजन पितुपाहीं । तैसहि करि हरि ध्यान धराहीं ॥ 
वपु बुधि विमल बढ़ें केहि भांती । जैस शशि पाय पक्ष सित राती। 
आठ वर्ष के भे मतिमाना । भयो यज्ञ उपवीत विधाना ॥ 
तबते ब्रह्मचर्य व्रत लीन्हे | पढहिँ विशद विद्या चित दीन्हे ॥ 
पढे प्रयाग बर्ष जब चारी । तब नहिं पंडित परेउ निहारी ॥ 
पितहिं प्रबोधि बोधसुख राशी । पुनि आये करुणाकर काशी ॥ 
तहां वेद वेदांत विशेषा | सकल किये करतल अवशेषा ॥ 
सोरह वर्ष विमल वय जानी । करन चहे सद्गुरु विज्ञानी ॥ 
जोहि जानि जगजलधि-जहाजू । श्रीसंप्रदा-नालिन दिनराजू ॥ 
गुरू राघवानन्द महाना । रामभक्त विज्ञान-निधाना ॥ 
आतम अरपि लिये उपदेशा । तारक राम-मन्त्र परमेशा ॥ 


दो०- 


दोउ महान मिलि सोहहीं, सम वशिष्ठ रघुनाथ | 
उपमा अपर समुद्र जस, सहित ब्रह्म द्रव पाथ ॥१५॥ 
स्वामिहिँ सेवा वश किये रामानन्द उदार । 
दै सरवस गुरु रामपुर, गवने दशयें द्वार ॥१६॥ 


तब श्रीरामानन्द दिनेशा । उदित भये तारक उपदेशा ॥ 
छायो लोक प्रताप प्रकाशा । कलि करतब पातकतम नाशा ॥ 
घोर कुपंथ चोर विलखाने । कुमुद कर्मकाँडी सकुचाने ॥ 
सोहं वादो तारा तय भे । नास्तिककुल उलूक लुकि लय भै ॥ 
रामभक्त सरसीरुह वृन्दा । रवि लखि भे विकसित सानन्दा ॥ 
श्रद्धा, विरति भागवत धर्मा । लहे कोक कोकी सुख परमा ॥ 
जब ते रामानन्द सुपासी । निवसे जगत्‌ प्रकाशी काशी ॥ 
तब ते भये सकल सुखराशी । काशी काशी ईश निवासी ॥ 
नित प्रति रामकथा सत्संगा । कहत बहत जनु दूसरि गंगा ॥ 
तारत जीवन मरत महेशा । तारत सतन स्वामि उपदेशा ॥ 
मरे खलन कहूँ भैरव सोधें । प्रभु दे दंड जियत परबोधें ॥ 
गुण अनन्त तिनके सुखकारी। सब वर्णे असको मति भारी ॥ 


छंद- 
भारी प्रभाव प्रताप रामानन्द को को कहि सके । 
जो परम प्रभु अवतार शारद वदत जस जाको जकै ॥ 
जे गणक गुण प्रथमहिं सुनाये कुण्डली गाये जबे । 
ते प्रकट लक्षण जग 'विलक्षण देखिए दूने सबै ॥५॥ 
जय धन्य रामानन्द जगगुरु लोक में जाकी कृपा | 
श्रीरामभक्त अशेष वेष विलोकि खल खाते त्रपा ॥ 


जेहि सम्प्रदाय सुआय दुखगत विमुख सब शुभ अंगहू । 
भो सुखी सीतारामशरण कहाय मणि रसरङ्गहू ॥६॥ 


सो०- 
राम लियो अवतार, रामानन्द कहायके । 
सो सब चरित उदार, कहेउ सुतीक्षण गायके ॥६॥ 
प्रभु अनुसाशन पाय, विधि शिव नारद आदि दै । 
अवतीरण भै आय, जेहि विधि अब सो यश सुनो ॥७॥ 


भये प्रकट परिकर हरि प्यारे । श्रीसम्प्रदा प्रचारनहारे ॥ 
जाननवारे गति हरि मन की | कारक शिर घरि आज्ञा तिनकी ॥ 
विधि नारद शिव सनतकुमारा । कपिलदेव मनु भूप उदारा ॥ 
तिमि प्रह्लाद जनक अरु भीषम । बलि शुकदेव रमा तैसहिँ यम ॥ 
ये तेरह प्रगटे जगमाहीं । पाय सु प्रभु अनुशासन काहीं ॥ 
भये स नाना वरण विनीता । नाना देशन किये पुनीता ॥ 
नखत कृत्तिका कातिक पूनु । शनि धन लग्न भये द्विज-सूनु ॥ 
प्रथम आय अवतरे विधाता । नाम अनन्तानन्द विख्याता ॥ 
पढे वेद वेदान्त द्विजाई । सुमरि स्वरूप शिष्य भे आई ॥ 
सिद्ध परम प्रेमी रघुनाथा । सियजू हाथ घरे जिन्ह माथा ॥ 
रामानन्द शिष्य वर सोई । जेहि समान जग और न कोई ॥ 
पुनि वैशाख कृष्ण गुरुवारा । तिथि नवमी वृष लगन उदारा ॥ 


दो०- 
मुनि नारद द्विजवंश महुँ, भये सुरसुरानन्द | 
श्रीरामानंद शिष्य निज, कीन्हे करुणा-कन्द ॥१७॥ 


सन्त प्रसाद प्रभाव विद्‌, प्रथमहिं पाये स्वाद । 
सोइ याहू तन सत करी, महिमा महाप्रसाद ॥१८॥ 


माधव शुक्ल नीमि भृगु दिवसा । तुला लग्न शतभिषा सुनिवसाः ॥ 
सुखानन्द भे शंभु सुजाना । शीलवान मतिमान महाना ॥ 
आचारज गुरुभक्ति निधाना । निरत मंत्र मंत्रार्थ विधाना ॥ 
तीज कृष्ण वैशाख सुमासा । मेष लग्न दिन शुक्र सुवासा ॥ 
व्यतीपात अनुराधा माहीं | सनतकुमार धरे तनकाहीं ॥ 
भयो नाम नरहरियानन्दा । रामभक्त कुल कैरवचन्दा ॥ 
तिमि सोइ मास कृष्ण बुध सातें । कर्क लग्न अरु मूल मिलातें ॥ 
योगानन्द कपिल भे आई । योग-निधान निरत रघुराई ॥ 
कारक रामतत्त्व-उपदेशा । परम भागवत धर्म हमेशा ॥ 
प्रभु के शुभ प्रशिष्य सुखकन्दा । दीन्ह मंत्र अनन्तानन्दा ॥ 
चैत्र लग्न धन पूरणमासी । ध्रुव बुध उत्तर फाल्गुनि खासी ॥ 
मनु महाराज अवतरे पीपा । रामानन्द शिष्य कुलदीपा ॥ 


दो० 
जगत विदित सियरामपद पीपा प्रेम प्रताप । 
लगी भागवत भुजन महेँ जिन्ह को लाई छाप ॥१९॥ 
असित अष्टमी चैत्र की सिंह लग्न कुज वार । 
नखत मृगशिरा जानिये शोभन योग उदार ॥२०॥ 


नाम कबीर भपे प्रहलादु । छाके रामनाम-रस-स्वादु ॥ 
राम-भक्त वेदान्तन ज्ञाता । काशीवास निरत जन-त्राता ॥ 
छठि वैशाख असित शशि वारा । मूल परिघ तनु कर्क उदारा ॥ 


जन में आय जनक महाराजा । भावानन्द सुनाम दराजा ॥ 
निरत राम सेवा मतिमाना । गूढ़ प्रेम विज्ञान-निधाना ॥ 
माधव कृष्ण द्वादशी काहीं । पूर्वा तुला भानुदिन माहीं ॥ 
सेनभक्त भीषम अवतारा । भये रामपद प्रेम अगारा ॥ 
सदा सन्त सेवा मति पागी । भक्तियोग युत अति बड़भागी ॥ 
तीने मास पक्ष वृश्चिक शनि । आठें पूर्वाषाढ़ नखत भनि ॥ 
बलि अवतीरण भे अतिदाता । धनानाम जग धन्य विख्याता ॥ 
सुमति सन्त सेवा लय लीना । सदाचार गुरुभक्त प्रवीना ॥ 
चैत्र असित एकादशि काहीं । सोम घनिष्ठा धनतनु माहीं ॥ 


दो०- 
भे शुकदेव सुज्ञान निधि, नाम गालवानन्द । 
अदेशक वेदान्तविद्‌, योगी रत रघुचन्द ॥२१॥ 
चत्र शुक्ल चित्रा दुइज, भृगुदिन लग्न सुभेष । 
जनमत भै यमराज जग, रचि रैदास सुवेष ॥२२॥ 


रामदास शासन मतिदासी । सदा भागवत धर्म प्रकासी ॥ 
निष्किञ्चन उदार गुरू सेवी । भावुक रामतत्व को भेवी ॥ 
कर्कलग्न सित चैत्र त्रयोदशि । ध्रुव गुरुदिन उत्तरफाल्गुन लसि ॥ 
पद्मावती पद्मजा-अंशा । अवितीरण भइ तिय अवतंसा ॥ 
विषय विगत रघुवर रति सानी । गुरुपद भक्ता तन मन बानी ॥ 
परम पुरुष गुनि रामबिहारी । अन्य सबै जग जान्यो नारी ॥ 
ये प्रभु मुख्य शिष्य मतिमाना । तरुण तरणि सम तेज निधाना ॥ 
नाना वरण सु नाना देशा । प्रगटि आय लीन्हे उपदेशा ॥ 
इनके चरित विमल विधि नाना । भक्तमाल यशजाल प्रमाना ॥ 


सहित तेरहों शिष्य अरामी । राजत श्रीरामानंद स्वामी ॥ 
शिष्य शिष्य उपशिष्य समेता । शोभित पूजित कृपा-निकेता ॥ 
जगद्गुरू आचारज-भूपा ! रामानन्द राम के रूपा ॥ 


छ०- 
श्रीरामरूप अनूप रामानन्द स्वामी हैं सदा । 
शुचि ज्ञान दायक ध्यान लायक हरण मल माया मदा ॥ 
श्रीसम्प्रदाय बढ़ाय विरचे सेतु सम रघुनाथ के । 
जग जलधि से जीवन उतारे जलधि करुणापाथ के ॥८॥ 
जिन्ह नाम गावत चरण ध्यावत जीव विगत प्रयासही । 
प्रभु मनहि भावत भुक्ति मुक्तिहँ लहत जन संशय नहीं ॥ 
गहि जासु तारकमंत्र मारग लहि अभय जन गाजहीं । 
भूलोक को भूषित किये वर वृत्ति मुनिसम राजहीं ॥९॥ 


सो० 
शारद शशी समान, कीरति रामानन्द की । 
पावन पुण्य महान, हरनी पातक वृन्द की ॥६॥ 
रामभक्ति दातार, ज्ञान विराग विधायिनी । 
सुनतहि भली प्रकार, सुखद मोह तम हारिणी ॥७॥ 


अस प्रभु भगवत रामानन्दा । परम धर्म तनु जनु सुखकन्दा ॥ 
हिय विचार किय कृपा निकेतू । महि दिग्विजय करन के हेतू ॥ 
संग शिष्य परशिष्य अनन्ता । तिमि तिहुँ संप्रदाय बहुसन्ता ॥ 
आगे फहरत ध्वजा निशाना । तेहि पर लसें वीर हनुमाना ॥ 
जय जय सियाराम धुनि छाई । चले विजयकर शंख बजाई ॥ 


प्रथम पूर्व जगदीश पधारे । शासन रघुवर भक्ति प्रचारे ॥ 
पुनि गे दक्षिण दिशि अभिरामा । रामेश्वर रंगादिक धामा ॥ 
तदुपरि पश्चिम दिशि प्रभु आये । द्वारिकादि लखि दुरित दुबाये ॥ 
पुनि उत्तर वद्रीपति पेखी । आज्ञा थापन किये विशेषी ॥ 
तिमि सब अन्तर के शुभदेशा । स्ववश स्वाभि कीन्हे उपदेशा ॥ 
जीति कुचादिन वेद विवादा । थापन करी धर्म मर्यादा ॥ 
हिंसा कर्म कांड रत जेते । किये भक्त नरसिंहके ते ते ॥ 


दो०- 
चारवाक मतनिरत अरु, जेनी बोधी वाम । 
उच्छंखल खल चेटकी, औरों नास्तिक आम ॥१३॥ 
खंडन किये कुपंथ सब, यथा योग्य दै दण्ड । 
सतमारग आने तिनहिं, करि उपदेश अखंड ॥२४॥ 


चारिउवर्ण आश्रमन माहीं । कीन्हे रामभक्त सब काहीं ॥ 
राम मंत्र मन्त्रार्थ विधाना । यथा योग्य दीन्हे मतिमाना ॥ 
यहि विधि करि दिग्विजय उदंडा । थापी रघुपति भक्ति अखंडा ॥ 
प्रभु जिहि हेतु लियो अवतारा । सत्यसंध सोइ कियो प्रचारा ॥ 
शिष्यन मध्य विराजहि कैसे । द्वादश भानु सहित हरि जैसे ॥ 
पुनि तारागण सज्जन वृन्दा । रामानन्द सु पूरणचन्दा ॥ 
चरणाश्रित जन कुमुद चकोरा । विकसित सुखी लखहिं प्रभु औरा ॥ 
बहुतकाल वपु धारण कीन्हे । भूमँह भक्ति भावभरि दीन्हे ॥ 
जासु तिलक विलोकि जनभाला । होत जगत यमदूत विहाला ॥ 
जीवन्ह राम उपासक कारी । विदित विश्व मंगल वपुधारी ॥ 
रामानन्द प्रताप अपारा । को कवि लहे कथन करि पारा ॥ 


तदपि यथा मति अति सुखदाई | रामानन्द विजय मैं गाई ॥ 
अस प्रभु जगपावन वपुधारी । कृपासिंधु दासन हितकारी ॥ 


दो० - 
आचारजवर दिग्विजय, जे जन सुनहि सप्रेम । 
विजय विवेक विभूति ते, लहहिं भक्ति युतक्षेम ॥२५॥ 
रामानन्द उदार अति, कलिमल नाशनहार । 
सेवतभक्ति समेतशुभ, मुक्ति मुक्ति दातार ॥२६॥ 


अस प्रभु जग पावन वपुधारी । कृपासिन्धु दासन हितकारी ॥ 
दुराधर्ष अति दृष्टन काहीं । सज्जन सेवन योग्य सदाहीं ॥ 
ताते तासु जन्मदिन माहीं । जन्म महोत्सव रचे उछाहीं ॥ 
प्रति संवत विधि जाननहारे । करें सकल वैष्णव हरिप्यारे ॥ 
पूजासाज सँवारि सचेता । पूजे स्वामिहिं शिष्य समेता ॥ 
नाच गान आनन्द बधाई । व्रत अरु स्तुतिहुं करे मनलाई ॥ 
जन्म कथा मम कथित सुहाई। सुने सुतीक्षण जन कहवाई ॥ 
तजि आलस यहि भाँति सचेता । करे महोत्सव भक्ति समेता ॥ 
सो गुरुभक्त रामप्रिय होई । लहि हैं सकल मनोरथ सोई ॥ 
सुनत सुतीक्षण गुरुवर वाणी । रामानन्द कथामृत सानी ॥ 
अति प्रमुदित पुनि पुनि पुलकाहीं । बहै प्रेमजल नयनन माहीं ॥ 
पुनि कर जोरि बेन सुखदाई । बोले कुम्भज पद शिर नाई ॥ 


दो०- 
धन्य आप प्रभु धन्य अति, कथा यथारथ गाय । 
आचारज अवतार की, दीन्ही मोहि सुनाय ॥२७॥ 


जन्म कर्म पावन परम, सुन्यो सुयश शुभ गाथ । 
अंब पूजनकी विधि सकल, अरु स्तुति कहिये नाथ ॥२८॥ 


जग उपकारी आप महाना । दयावान मतिमान मुजाना ॥ 
ताते कहिये सविधि बखानी । पूजन करि तरिहैं भव प्राणी ॥ 
सुनत अगस्त्य सुतीक्षण वैना । बोले वचन उमगि उर चेना ॥ 
तीक्षण सुमति सुतीक्षणतोरी । पर उपकार प्रीति नहिं थोरी ॥ 
ताते कहाँ सुनहु मतिमाना । आचारज पूजन सविधाना ॥ 
ताम्र पीठपर यंत्र बनावे । अथवा चन्दन सों लिखवावै ॥ 
वर्तुल ललित कमल तेरह दल । मध्य कर्णिका कलित लिखे भल ॥ 
लिखि षटकोण यंत्र के माहीं । तहं आचार्यदेव वर काहीं ॥ 
यापे सहित अंग सुख कन्दहि । ध्यावे रवि सम रामानन्दहिं ॥ 
गौर वर्ण वपु बेठ सुखासन । चरण कमल नखधुति तम नाशन ॥ 
कटि काषाय दंड उपवीता । रोमराजि उर उदर पुनीता ॥ 
सुजन छाप सरचाप विराजे । सियवर नामावलि भलि भ्राजे ॥ 


दो०- 
ऊरधपुंड्‌ सभाल श्री, तिलक द्वादशहु अंग | 
युगल तुलसिका माल गल, पुही प्रेम परसंग ॥२६॥ 


शुभ प्रबोध मुद्रा कर धारी । आनन चन्द्र ताप त्रय हारी ॥ 
हित उपदेशक सुधा सुवयना । कृपाविलोकनि राजिव नयना ॥ 
अस स्वरूप चिंतें मनमाहीं । प्रेम सहित पूजे प्रभु काहीं ॥ 
शिष्यन थापै दलन सुजाना । दहिनावर्त पूर्वक्रम माना ॥ 
अनन्तानन्द सुरसुरानन्दा । तदुपरि सुखानन्द सुखकन्दा ॥ 


पुनि नरहरियानन्द सुदीपा । योगानन्द लिखै पुनि पीपा ॥ 
लिखे कवीरहि भावानन्दहिं । वैसेइ सेनाधना अमन्दहि ॥ 
बहुरि गालवानन्द प्रतापी । रमादास पद्मावति थापी ॥ 
प्रणव बीज युत इनके नामा । पुनि कहि आय नमो अभिरामा ॥ 
यहि विधि जाने सबके मंत्रा । तेइ लिखि पढि पूजे वर यंत्रा ॥ 
करि आवाहन आसन दाना । अर्घ्य पाद्य आचमन विधाना ॥ 
पुनि असनान वपन उपवीता । चन्दन भूषण सुमन पुनीता ॥ 


दो० - 
धूप दीप नेवेद्य बहु, षटरस युत फल मूल । 
जल अचवन अरु वीटिका, आरति अंजलि फूल ॥३०॥ 
यहि विधि सव शिष्यन सहित, स्वामिहिं पूजि सप्रीत । 
करि प्रदक्षिणा जोरि कर, विनती करे विनीत ॥३१॥ 


जय जय जय श्रीरामानन्दा । हरि अवतार हरण दुख द्वन्दा ॥ 
जय त्रयताप शमन सुख कन्दा । राम भक्तकुल केरव चन्दा ॥ 
आत्माराम काम मद जेता । योगिराज मुनि ऊरधरेता ॥ 
नमो सत्यव्रत दान्त महन्ता । जगदात्मा शुचि शान्त अनन्ता ॥ 
जयति जगद्गुरु करुणासिन्धो । आश्रित पाल दीन जन वन्धो ॥ 
दीक्षादान दक्ष कुल केतुं । भक्ति पक्ष रक्षक श्रुति सेतुं ॥ 
जयति मोह रावण रघुवीर । भगवद्धर्म धुरंधर धीरं ॥ 
वर्धन विमल विराग सुवेशा । सम्प्रदाय श्री नलिन दिनेशं ॥ 
जय त्रिदण्डधर खल खग वाजं । नास्तिक मत्त हस्ति मृग राजं ॥ 
नमो राघवानन्द सुनन्दन । बोधी वामी बृन्द निकन्दन ॥ 
जेनी जलधर पटल प्रभ॑ंजन । सुमति सुगंधि वहन जन रंजन ॥ 


जयति दयानिधि दुर्गुण रंजन । पावन कीरति कलुष विभंजन ॥ 


दो०- 
जयति पतित पावन प्रभो, जगत विदित गुणगाथ । 
जय जग जलनिधि सेतु कर, यथा सिन्धु रघुनाथ ॥३२॥ 


जयति प्रेमपथ पूरण पंडित । रामभक्त विज्ञान अखंडित ॥ 
चारवाक वन सघन धनंजय । जय आचारज जन अघगंजय ॥ 
आसमुद्र मुद्रित महि मंडल | जय कारक दिग्विजय अखंडल ॥ 
जय अमान मानद मुद मंडन । कुलिश कुधर पाखंड विहंडन ॥ 
जयति तरण तारण दुखदारण । जियपर करुणाकरण अकारण ॥ 
तज्ञ कृतज्ञ अज्ञता नाशक । राम नाम जप यज्ञ प्रकाशक ॥ 
नमो मोक्षमग सुगम विधायक । सब विधि सुजन मनोरथ दायक ॥ 
जयति भक्ति विस्तारक सुखमय । अजित अगाध बोध तव जय जय ॥ 
तारक मंत्र प्रचारक स्वामी । शिष्य त्रयोदश सहित नमामी ॥ 
कर्म वचन मन शरण तुम्हारी । पाहि पाहि प्रणतारति हारी ॥ 
करुणा करि रसरंगमणी पर । राम भक्ति अविचल दीजे वर ॥ 


दो०- 
करि यह अस्तुति अमलअति, चरण कमल मन लाय करे | 
दंडवत प्रणति पुनि, त्राहि त्राहि मुख गाय ॥३३॥ 
दै पुष्पांजलि तब करे, हरिदासन सतकार | 
बहुरि कथा सुनि नाम धुनि, नृत्यगान अनुसार ॥३४॥ 
यहि विधि रामानन्द की, पूजा यंत्र प्रकार । 
कहेउ सुतीक्षण जे करिहिं, ते उतरिहिं भवपार ॥३५॥ 


सुमति सुतीक्षण सुनि चरित, अरचन रीति अमन्द । 
गुरु कुम्भज पद नाय शिर, पूरे परमानन्द ॥३६॥ 


यह आचारज गुण अनुवादा । करण मोद मन हरण विषादा ॥ 
जे जन गावहिं सुनहिं सप्रेमा । ते पावहिं सुख मंगल क्षेमा ॥ 
गुरु आचारज चरण सनेहा । केवल प्रभु तोषण व्रत येहा ॥ 
ताते रामानन्दिन काहीं । करिबो उचित उछाह सदाहीं ॥ 
तासु जन्म दिन भे न अनन्दी । कहवावत श्री रामानन्दी ॥ 
तो मैं कहा कहाँ तिन काहीं । समझि लेहिं सज्जन मन माहीं ॥ 
चार सहस्त्र त्रय शत कलिकाला । बीते प्रकटे परम कृपाला ॥ 
तबते विमल विराग सुवेषा । पूरेहु पुहुमी माहिँ अशेषा ॥ 
नीचहु जासु अनुग कहवाई । पूजित होत साधु समताई ॥ 
ताहि भजिय हिय प्रेम बढाई । को नहि गुरुन भजे गति पाई ॥ 
दुइज चन्द्र शिव शिर संयोगा । कुटिल मन्द बन्दहिं सब लोगा ॥ 
श्रीयुत रामानन्द प्रभावा । केहि विधि जाय एकमुख गावा ॥ 


दो०- 
मलिनहु मम वाणी विमल, भई स्वामियश गाय । 
यथा कुजल रसरंगमणि, गंग संग सुचिताय ॥३७॥ 
अनमिल बालक वत वयन, मम गुणगण युत नाहिं । 
जननि जनक सम सुजन सुनि, सुख पै हैं मनमाहिं ॥३८॥ 


सत संगति वश यही भलाई । भई हेतु सोउ देउँ सुनाई ॥ 
अवध महल मानसके हंसा । गुरु आचार्य निष्ठ अवतंशा ॥ 
कृपा पात्र श्रीशीलमणी के सीताशरण सखा सियपीके ॥ 


तिन निजअनुज-ढीठ मोहिजान्यो | कनक भवन असवचन बखान्यो ॥ 
मुनि कुम्भज स्वसंहिता माहीं । खंड भविष्य सुतीक्षण पाहीं ॥ 
रामानन्द जन्म यश गाये । करहु ताहि भाषा मन लाये ॥ 
जायें समझि परै सव काहीं । गावहिं स्वामि जन्मदिन माहीं ॥ 
यहिविधि आरज आज्ञा पाई । करि रसरंगमणी सुढिठाई ॥ 
विरचि दियो दोहा चौपाई। सुजन सुधारहिं क्षमि चपलाई ॥ 
उनइस सौ पैंतालिस साला । चैत राम नवमी मुदमाला ॥ 
अवध सरयु सिय कुंड समीपा । पूरण क्रियो कृपा रघुदीपा ॥ 
जय जय अवध जननि जय सरजू । देहि निबास भक्ति सियवरजू ॥ 


दो०- 
जय जय श्री आचार्यवर, स्वामी रामानन्द । 
करिय कृपा निज जानि जन, हरिय सकल दुखद्वन्द ॥३६॥ 
जय जय जय गुरुदेव श्री कामदेन्द्रमणि मोर । 
सवविधि सुधरे रावरे, कृपा नयन की कोर ॥४०॥ 
आचारज वर चरित मणि, अवली अति अभिराम । 
रामानन्दयशावली, भया ताहित नाम ॥४१॥ 


इति श्रीमन्महाराजाधिराज श्रीरामचन्द्रतारकमंत्रप्रचारक श्रीमदाचार्यवर्य चारु चरित 
चिन्तामणि मंजरीक रसरंगमणि मति सूत्र पोत कलिमल तमनाशनि निर्मली 
श्रीरामानन्दयशावलीसमाप्तः । 


पूजामंत्र :- 
नमआतचार्यवर्याय रामानन्दाय धीमते । 
मोक्षमार्ग प्रकाशाय चतुर्वर्गप्रदाय च ॥ 


